ผู้ค้าผักสดในจังหวัดประจวบคีรีขันธ์ ระบุ สถานการณ์ราคาผักแพง คาดจะเป็นระยะเวลาไม่นาน
นางสาวพัชรณัฐ ญาติเสมอ ผู้ค้าผักสดในตลาดสดเทศบาลเมืองประจวบคีรีขันธ์  เปิดเผยว่า ขณะนี้ราคาผักสดในตลาดปรับตัวสูงขึ้นตั้งแต่ช่วงเทศกาลกินเจเป็นต้นมา คาดว่ามีสาเหตุมาจากสถานการณ์น้ำท่วมแหล่งเพาะปลูกในพื้นที่ภาคกลางทำให้ผลผลิตออกสู่ตลาดน้อย ประกอบกับรัฐบาลผ่อนคลายมาตรการป้องกันโควิด-19 ทำให้ความต้องการบริโภคสูงขึ้น ราคาผักสดในปัจจุบัน เช่น ถั่วฝักยาว กก.ละ 80 บาท จากปกติ กก.ละ 30 บาท ผักชี กก.ละ 250 จากปกติ กก.ละ 70-80 บาท มะเขือเปราะ กก.ละ 50 บาท จากปกติ กก.ละ 25-35 บาท คะน้า กก.ละ 50-60 บาท จากปกติ กก.ละ 20 บาท โดยที่ร้านของตนเองจะใช้รถไปรับซื้อผักสดมาจากจังหวัดราชบุรี และมาจำหน่ายต่อให้กับร้านค้ารายย่อยอื่นๆ ในตลาดด้วย ช่วงนี้ลูกค้าประจำที่มาซื้อก็จะมีการปรับเปลี่ยนลดการซื้อผักชนิดที่มีราคาแพงลงบ้างโดยเฉพาะบรรดาร้านอาหารต่างๆ แต่คาดว่าสถานการณ์ราคาผักแพงน่าจะเป็นแค่ช่วงระยะเวลาสั้นๆ เมื่อเกษตรกรเพิ่มการเพาะปลูกมากขึ้น ผลผลิตออกสู่ตลาดมาก ราคาก็จะกลับมาเป็นปกติ ด้านนางรัตนา กันภัย ผู้ค้าขนมจีน ริมอ่าวประจวบคีรีขันธ์ เขตเทศบาลเมืองประจวบคีรีขันธ์ กล่าวว่า ที่ร้านมีต้นทุนค่าผักสดอยู่ที่วันละประมาณกว่า 1,000 บาท ไม่ได้รับผลกระทบมากนักในช่วงที่ผักมีราคาแพงเพราะจะใช้ผักพื้นบ้านเป็นส่วนใหญ่ในการใช้เป็นผักเคียงรับประทานกับขนมจีน เช่น ใบแมงลัก ถั่วพู ถั่วงอก ซึ่งมีราคาปกติ ที่แพงขึ้นมาคือถั่วฝักยาวซึ่งลูกค้าชอบรับประทานมาก ตอนนี้ กก.ละ 80 บาทถือว่าเริ่มปรับลดราคาลงมาบ้างแล้ว หลังจากก่อนหน้าที่ราคาถั่วฝักยาวแพงกว่านี้จึงไม่ได้ซื้อมาใช้ แต่หันไปใช้ผักอย่างอื่นแทนและได้อธิบายให้ลูกค้าเข้าใจ